Suuki.
2.
«N tan luma nɛ alɔ sansi fuge tofanyi, naxan mɔɔli toma Sarɔn gulunba yire.» 
«I tan luxi nɛ alɔ sansi fuge tofanyi tunbee ya ma. I tofan ginɛdimɛe birin bɛ.» 
«N xanuntenyi luxi nɛ alɔ mangoe bili wondi kui. A fan sɛgɛtalae birin bɛ. N bara wa lufe a xa niini bun ma, a xa fe rafan n ma alɔ mangoe rafanma mixi ma ki naxɛ. 
A bara n xanin a xɔnyi, a xa xanunteya bara findi ɲɛlɛxinyi ra n bɛ.» 
«Donse ɲɔxunmɛ so n yi, n ki mangoe, barima xanunteya naxan na n bɔɲɛ kui, a bara n sɛnbɛ ba n yi ra. 
N xunyi na n xanuntenyi bɛlɛxɛ, a na n mafurukufe a yirefanyi ra.» 
«Darisalamu ginɛdimɛe, n bara wo mayandi, tɔɔkɛ nun xeli xili ra naxee na wula i, wo naxa xanunteya raxunu, wo naxa a rakeli, beenu a wama a xɔn ma tɛmui naxɛ.» 
«N xanuntenyi xui na a ra, a na fafe a gi ra geyae fari. 
A gima alɔ tɔɔkɛ, a tuganma alɔ xeli. A na be won ma tɛtɛ xanbi ra, a na be matofe wundɛri ra. 
A naxa a fala n bɛ, ‹N xanuntenyi tofanyi, keli, i xa fa, 
barima ɲɛmɛ tɛmui bara dangi, tunɛ mu birama sɔnɔn. 
Sansi na bogife daaxa, ɲɛlɛxin waxati bara a li, xɔnie na e xui raminife won ma bɔxi ma. 
Xɔrɛ bili na bogife, wɛni bili na fugafe, a xiri fan. N xanuntenyi, keli, i xa fa. 
N ma ginɛ, i naxa i nɔxun alɔ ganbɛ a nɔxunma gɛmɛe longori ra ki naxɛ. Mini, n wama i xui ɲɔxunmɛ mɛfe, n wama i yatagi tofanyi tofe.›» 
«Wo xulumasee suxu, naxee wama muxu xa wɛni bili fugaxie kanafe.» 
«N xanuntenyi findixi n gbe nan na, n fan findixi a gbe nan na. A a xa xurusee dɛ madonma sansi fugaxie ya ma. 
N xanuntenyi, beenu kuye xa iba, i xa gbilen, i xa i gi alɔ tɔɔkɛ, i xa i gi geyae fari alɔ xeli.» 
